বর্ষীয়ান তাৰকা ভেনাছ উইলিয়ামছ অষ্ট্রেলিয়ান অ’পেনত সহজেই তৃতীয় ৰাউণ্ডলৈ অগ্রসৰ হ’লেও শীর্ষ ৰেংকিঙৰ এঞ্জেলিকা কাৰবাৰে এই পথত কপালৰ ঘাম মাটিত পেলাব লগীয়া হৈছে৷ আজি ২৯ বছৰত ভৰি দিয়া জার্মান তাৰকা কাৰবাৰে কৰিনা ৱিটোৱেফটক তিনি ছেটৰ যুঁজত হৰুৱাবলৈ সময় লয় দুঘণ্টা আঠ মিনিট৷ ব্যৱধান ৬-২, ৬-৭ (৩), ৬-২৷ উল্লেখযোগ্য যে শীর্ষ বাছনিৰ কাৰবাৰে প্রথম ৰাউণ্ডতো বাছনিবিহীন ইউক্রেইনৰ প্রতিপক্ষ লেছিয়া ছুৰেনকোক হৰুৱাবলৈকো তিনিটাকৈ ছেট খেলিব লগীয়া হৈছিল৷ ইয়াৰ বিপৰীতে ৩৬ বর্ষীয় ভেনাছে অভিলেখকাৰী ৭৩ সংখ্যক গ্রেণ্ড শ্লাম প্রতিযোগিতাত অৱতীর্ণ হৈ ষ্টেফানী ভয়েগেলেক সহজেই ৬-৩, ৬-২ ব্যৱধানত পৰাস্ত কৰি তৃতীয় ৰাউণ্ডলৈ আগ বাঢ়িছে৷ ভেনাছে ১৯৯৭ চনত ফ্রেন্স অ’পেনৰ জৰিয়তে গ্রেণ্ড শ্লাম প্রতিযোগিতাত খোজ পেলাইছিল, যি সময়ত ক’র্টত ষ্টেফি গ্রাফ আৰু মার্টিনা নাভ্রার্টিলোভাৰ দৰে তাৰকাই দপদপাই আছিল৷ ইফালে ভেনাছ আৰু তেওঁৰ ভগ্নী ছেৰেনাই মহিলাৰ ডাবলছৰ পৰা নাম প্রত্যাহাৰ কৰিছে৷ ষ্টেফানীক হৰুৱাবলৈ ৮৩ মিনিটৰ প্রয়োজন হোৱা ভেনাছৰ পৰৱর্তী প্রতিদ্বন্দ্বী হ’ব ডুৱান য়িংয়িং৷